 **О Б Щ И Н С К И С Ъ В Е Т - Б О Р О В А Н**

 3240 Борован, ул. „Освобождение" №1, тел.: (09147) 9404,

 www. borovan.bg obs-borovan@abv.bg



**П Р О Т О К О Л**

 **№ 11**

Днес**, 29.04.2024 г**. /понеделник/, в Заседателната зала на Общински съвет – Борован, ул.“ Освобождение“ №1 се проведе редовно заседание на Общински съвет - Борован, мандат 2023 - 2027г.

На основание чл.23, ал.6 изречение второ , предложение второ от ЗМСМА и във връзка с Решение №3463/21.03.2024г.по адм.д.№320/2024г. на Върховен административен съд са възобновени пълномощията на Общински съвет Борован мандат 2019-2023г.

Заседанието започна в **14:00** часа.

Присъстват – 12 общински съветника.

**На заседанието присъстваха още:**

Иван Костовски – Кмет на Община Борован,

Весела Вълкова – Заместник- кмет на Община Борован,

Цветана Гетовска – Заместник- председател на ОИК - Борован

Пепи Данчев – Кмет на Кметство с. Добролево,

Таня Петкова – Секретар на Община Борован,

Галя Христова - Гл.експерт – "БЕООСВ" към Община Борован,

Димитър Митев – Председател НЧ „Цани Иванов – 1907“ с. Борован,

Жители на Община Борован.

Заседанието се откри и се ръководи от Председателя на ОбС – Борован – Петър Петров, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

След направените разисквания по дневен ред, ОбС – Борован взе следното

**РЕШЕНИЕ № 83**

С оглед разпоредбата на чл. 16, ал. 1 и във връзка с чл. 51, ал. 1, ал. 2 и ал. 4 от **Правилника,**  Общински съвет - Борован

**РЕШИ:**

Заседанието на Общински съвет да се проведе при следния дневен ред:

1. **Полагане клетва на обявен за избран общински съветник към Общински съвет – Борован от МЕСТНА КОАЛИЦИЯ „СЪЮЗ НА ДЕМОКРАТИЧНИТЕ СИЛИ“ (ПП“ЗЕМЕДЕЛСКИ НАРОДЕН СЪЮЗ“, ПП „ДВИЖЕНИЕ ЗА ПРАВА И СВОБОДИ(ДПС), ПП“ЗЕМЕДЕЛСКИ СЪЮЗ „АЛЕКСАНДЪР СТАМБОЛИЙСКИ“, ПП „НАЦИОНАЛНО ДВИЖЕНИЕ ЗА СТАБИЛНОСТ И ВЪЗХОД (НДСВ), ПП“СДС“, ПП“НОВОТО ВРЕМЕ“ И ПП „ВОЛЯ“) –** Кристина Цветанова Велева с Решение № 109 – МИ от 02. 04. 2024 г. на ОИК – Борован.
2. **Информация за осъществените читалищни дейности и справка за изразходените бюджетни средства през 2023 г.** **на Народно Читалище „Цани Иванов 1907“ с. Борован.**
3. **Информация за осъществените читалищни дейности и справка за изразходените бюджетни средства през 2023 г. на Народно Читалище „Васил Левски - 1908“ с. Нивянин.**
4. **Информация за осъществените читалищни дейности и справка за изразходените бюджетни средства през 2023 г. на Народно Читалище „Просвета 1919“ – с. Малорад.**
5. **Информация за осъществените читалищни дейности и справка за изразходените бюджетни средства през 2023 г. на Народно Читалище „Пробуда“ с. Добролево.**
6. **Отчет от Павлин Савов – Лицензиран горски към Община Борован, относно:** Стопанисване и опазване на общинската гора.
7. **Докладни записки**

**- Докладна записка от Иван Костовски – Кмет на Община Борован, относно:** Одобряване на средства за командировки на Иван Костовски - Кмет на Община Борован, за първо тримесечие на 2024 година

**- Докладна записка от Иван Костовски – Кмет на Община Борован, относно:** Одобряване на програмата за майски културни тържества в Община Борован за периода от 01.05.2024 г. до 31.05.2024 г.

**- Докладна записка от Иван Костовски – Кмет на Община Борован, относно:** Бракуване на движими вещи – общинска собственост

**- Докладна записка от Иван Костовски – Кмет на Община Борован, относно:** Даване на съгласие за използване на част от натрупаните отчисления по чл. 64 от ЗУО за осигуряване на собствено участие при закупуване на допълнителна техника, необходима за стартиране на експлоатацията на обект: „Изграждане на инсталация за предварително третиране и инсталации за компостиране, в рамките на РСУО – Регион Оряхово” в ПИ с идентификатор 54020.72.435, местност “Марков баир”.

1. **Организационни**

**- Писмо от НСОРБ, относно:** Участие в Национален конкурс „SOS Залесяване“ 2024 г.

**- Определяне на дата за следващо заседание**

1. **Молби.**
2. **Изказвания, питания и предложения на граждани.**

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ -  няма „ВЪЗДЪРЖАЛИ СЕ“ – няма

**Решението се приема!**

**По т. 1 от дневния ред: Полагане на клетва**

С Решение № 109 – МИ от 02. 04. 2024 г. на ОИК – Борован Кристина Цветанова Велева е обявена за новоизбран общински съветник към Общински съвет – Борован.

Г-жа Кристина Цветанова Велева отсъства, без да е предоставила оправдателни документи за отсъствието си и не е заявила писмен отказ от пълномощията си като общински съветник. Г-н П.Петров поясни, че съгласно Решение № 2865 - МИ на ЦИК от 04.11.2023 г., пълномощията на общински съветник, който не се е явил и не е подписал клетвен лист на заседание на общинския съвет, и не е заявил писмено, че е възпрепятстван да се яви, не възникват.

Г-н П. Петров поясни, че доколкото му е известно, листата на МК„СДС“ е изчерпана.

Г-жа Ц. Гетовска потвърди този факт.

Г-н П. Петров разясни, че Общински съвет – Борован ще работи в този състав, до провеждането на нови избори.

В 14:15 ч. г-жа Цветана Гетовска напусна заседанието на Общински съвет – Борован.

**По т. 2 от дневния ред: Информация за осъществените читалищни дейности и справка за изразходените бюджетни средства през 2023 г. на Народно Читалище „Цани Иванов 1907“ с. Борован.**

Г-н Петър Петров даде думата г-жа М. Маринова.

Г-жа М. Маринова заяви, че становището на постоянната комисия по „Образование“ е така предложената Информация да се приеме.

Г-н Пламен Петров заяви, че си дава отвод по тази Информация, тъй като работи в НЧ „Цани Иванов – 1907“ – с. Борован.

Г-жа И. Сълковска отправи запитване относно посочените в отчета на Читалището 20 000 лв. разходи за граждански договори.

Г-н Димитър Митев в отговор поясни, че това са средства, с които са покривани разходи за музика, както и за възнаграждение на двама от служителите, които са назначени на граждански договори, а именно: Валя Христова и Димитър Митев.

С кворум от 11 общински съветника, по Информацията от т. 2 от дневен ред, ОбС взе следното:

**РЕШЕНИЕ № 84**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника, Общински съвет - Борован

**РЕШИ:**

 Приема така предложената Информация за осъществените читалищни дейности и справка за изразходените бюджетни средства през 2023 г. на Народно Читалище „Цани Иванов 1907“ с. Борован.

**Предложението се подложи на поименно гласуване при следния вот:**

Кворум: 11

Резултат: „ЗА“ - 7 „ПРОТИВ“ - няма „ВЪЗДЪРЖАЛИ СЕ“ – 4.

**Решението се приема!**

**По т.3 от дневния ред: Информация за осъществените читалищни дейности и справка за изразходените бюджетни средства през 2023 г. на Народно Читалище „Васил Левски - 1908“ с. Нивянин.**

Г-н Петър Петров даде думата на г-н И. Костовски.

Г-н И. Костовски даде думата на г-жа Таня Петкова.

На поставен на заседание на комисия въпрос от г-н Пламен Петров относно посочени 0.00 лв. в графа сметки за ток и вода в отчета на Читалището в с. Нивянин, г-жа Т. Петкова отговори, че счетоводството е пропуснало да пусне фактурите за ток и вода, но това ще бъде направено този месец и ще обхване целият период от време.

След направените разисквания по Информацията от дневен ред, ОбС взе следното:

**РЕШЕНИЕ № 85**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника, Общински съвет - Борован

**РЕШИ:**

Приема така предложената Информация за осъществените читалищни дейности и справка за изразходените бюджетни средства през 2023 г. на Народно Читалище „Васил Левски - 1908“ с. Нивянин.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма. „ВЪЗДЪРЖАЛИ СЕ“ – няма.

**Решението се приема!**

**По т. 4 от дневния ред: Информация за осъществените читалищни дейности и справка за изразходените бюджетни средства през 2023 г. на Народно Читалище „Просвета 1919“ – с. Малорад.**

Г-н Петър Петров даде думата за мнения.

Не постъпиха питания от общинските съветници.

По Информацията от дневен ред, ОбС взе следното:

**РЕШЕНИЕ № 86**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника, Общински съвет - Борован

**РЕШИ:**

Приема така предложената Информация за осъществените читалищни дейности и справка за изразходените бюджетни средства през 2023 г. на Народно Читалище „Просвета 1919“ – с. Малорад.

**Предложението се подложи на поименно гласуване при следния вот:**

Кворум: 12

Резултат: „ЗА“ - 11 „ПРОТИВ“ - няма „ВЪЗДЪРЖАЛИ СЕ“ – 1.

**Решението се приема!**

**По т. 5 от дневния ред: Информация за осъществените читалищни дейности и справка за изразходените бюджетни средства през 2023 г. на Народно Читалище „Пробуда“ с. Добролево.**

Г-н Петър Петров даде думата за мнения.

Г-н Пламен Петров отправи запитване дали е същият проблемът със сметките за ток и вода, както в отчета на читалището в с. Нивянин.

Г-жа Таня Петкова отговори утвърдително.

Не постъпиха други питания от общинските съветници.

По Информацията от т. 5 от дневен ред, ОбС взе следното:

**РЕШЕНИЕ № 87**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника, Общински съвет - Борован

**РЕШИ:**

Приема така предложената Информация за осъществените читалищни дейности и справка за изразходените бюджетни средства през 2023 г. на Народно Читалище „Пробуда“ с. Добролево.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 6 от дневния ред: Отчет от Павлин Савов – Лицензиран горски към Община Борован, относно:** Стопанисване и опазване на общинската гора

Г-н Петър Петров даде думата за мнения, като припомни, че г-н И. Костовски подробно е разяснил информацията по този отчет на заседанията на постоянните комисии.

Не постъпиха питания от общинските съветници.

По Отчета от т. 6 от дневния ред, ОбС взе следното:

**РЕШЕНИЕ № 88**

На основание чл.21, ал.1, т.23 от ЗМСМА и във връзка с чл. 11, ал.1 и ал. 2 от Правилника, Общински съвет - Борован

**РЕШИ:**

Приема така предложения Отчет от Павлин Савов – Лицензиран горски към Община Борован, относно: Стопанисване и опазване на общинската гора.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 7 от дневния ред: Докладни записки.**

**- Докладна записка от Иван Костовски – Кмет на Община Борован, относно:** Одобряване на средства за командировки на Иван Костовски - Кмет на Община Борован, за първо тримесечие на 2024 година

По докладната от дневен ред, ОбС взе следното:

**РЕШЕНИЕ № 89**

На основание чл. 21, ал. 1, т. 23 от Закона за местното самоуправление и местната администрация (ЗМСМА) във връзка с чл. 8, ал. 4 от Наредбата за командировките в страната, Общински съвет - Борован

**РЕШИ:**

Одобрява разходите за командровки на Кмета на Община Борован за първо тримесечие на 2024 година в размер на **40.00** лв., съгласно Приложение № 1.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**- Докладна записка от Иван Костовски – Кмет на Община Борован, относно:** Одобряване на програмата за майски културни тържества в Община Борован за периода от 01.05.2024 г. до 31.05.2024 г.

Г-н П.Петров даде думата за мнения и становища.

Не постъпиха питания от страна на общинските съветници.

Г-н П. Петров добави, че се възстановяват предходни фестивали, като „Борован свири, пее и танцува“, Шествие на 24 май, Ботева вечер и присъждане на националната награда за поезия „Иван Нивянин“ на 29 Май.

След направените разисквания по докладната от дневен ред, ОбС взе следното:

**РЕШЕНИЕ № 90**

На основание чл. 21, ал. 1, т. 12 и ал. 2 от Закона за местното самоуправление и местната администрация (ЗМСМА) и чл. 11, ал.1 от Правилника за организацията и дейността на Общинския съвет - Борован, неговите комисии и взаимодействието му с общинската администрация, мандат 2023 – 2027 г., Общински съвет - Борован

**РЕШИ:**

1. Одобрява програмата за майски културни тържества в Община Борован, периода 01.05.2024 г. – 31.05.2024 г. в следния вид:

02.05. /четвъртък/ - Търсене на великденски изненади

15.05. /сряда/ - Фестивал „Боровански врабчета“

18.05. /събота/ - Регионален многожанров фестивал „Борован свири, пее и танцува“

21.05. /вторник/ - Музикален концерт по случай традиционния събор на с. Борован

24.05. /петък/ - Шествие и тържествен концерт по случая 24 Май – „Ден на българската просвета култура и на славянската писменост“

29.05. /сряда/ -

• Присъждане на националната награда за поезия „Иван Нивянин“

• Награждаване за есе на тема „Моят род, моето родно място“

• Ботева вечер

31.05. /петък/ - Инициатива на Кмета на Община Борован – „Зарадвай всяко дете“

1. Възлага на Кмета на Община Борован да извърши необходимите действия по изпълнение на решението.

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**- Докладна записка от Иван Костовски – Кмет на Община Борован, относно:** Бракуване на движими вещи – общинска собственост

Г-н П. Петров даде думата за мнения и становища.

Не постъпиха питания от страна на общинските съветници.

По докладната от дневен ред, ОбС взе следното:

**РЕШЕНИЕ № 91**

На основание чл. 21, ал. 1, т. 8 от Закона за местното самоуправление и местната администрация (ЗМСМА), Общински съвет – Борован

**РЕШИ:**

1. Дава съгласието да бъдат бракувани по реда на Закона за счетоводството, като негодни за употреба и предадени за скрап следните движими вещи, собственост на Община Борован:
* Печка комбинирана с 4 броя газови горелки и електрическа фурна с отчетна стойност 4001 лева.
* Комплект фурна и печка с отчетна стойност 8 329 лева.
* Електрическа готварска печка с отчетна стойност 2 912 лева.
1. Задължава Кмета на Общината да издаде заповед за бракуване на ДМА, ликвидирането им и отписването на активите от баланса на Община Борован.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**- Докладна записка от Иван Костовски – Кмет на Община Борован, относно:** Даване на съгласие за използване на част от натрупаните отчисления по чл. 64 от ЗУО за осигуряване на собствено участие при закупуване на допълнителна техника, необходима за стартиране на експлоатацията на обект: „Изграждане на инсталация за предварително третиране и инсталации за компостиране, в рамките на РСУО – Регион Оряхово” в ПИ с идентификатор 54020.72.435, местност “Марков баир”.

Г-н П. Петров даде думата на г-н И. Костовски.

Г-н И. Костовски даде думата на г-жа В. Вълкова за разяснение на информацията по докладната записка.

Г-жа В. Вълкова заяви, че на 17. 04. 2024 г. е присъствала като упълномощен представител на Община Борован на Общо събрание на новосъздаденото през м. октомври 2023 г. дружество „Регионална чистота – Оряхово“ ООД, в дневния ред на което са били включени три точки – две от които касаят стартирането на двете инсталации – сепарираща и компостираща на територията на Община Оряхово. Третата точка е била свързана с даване на принципно съгласие на всички съдружници на Община Мизия да закупи собствена техника с отчисления по чл. 64 от ЗУО, като тези средства – около 100 000 лв. - да бъдат разпределени за изплащане между всички участници на дружеството – седем общини, което включва и Община Борован. Прогнозните разходи за работата на самата инсталация са около 302 000 лв., които средства, според втората точка от дневния ред на Общото събрание, отново да бъдат пропорционално разпределени между всички общини, участници в дружеството, според дружественият дял на всяка от тях. Колегите са се обединили срещу това, че има средства от отчисления и няма пречка да се закупят тези машини, поясни г-жа Вълкова; проблемът обаче е, че тези средства на месечна база трябва да бъдат разходвани от общината, но няма откъде да се осигурят, освен от местни дейности - приходите на общината; освен това дружеството изисква тези средства да бъдат платени авансово за три месеца напред. Дружественият дял на Община Борован е в размер на 7% - малко над 7000 лв. месечно, което за тримесечие прави малко над 21 000 лв. Г-жа Вълкова поясни, че счетоводители и икономисти изразяват мнение, че трябва да бъде отразено точно по какъв начин ще бъдат осчетоводени тези средства; а нейното лично опасение е дали тази прогнозна сметка е реална, предвид очаквано постъпване на електроенергия, горива, заплати, инфлационен индекс и повишаване на разходите за експлоатация на тези инсталации.

Г-жа Вълкова заяви, че в крайна сметка е взето решение тази точка втора да бъде добре обмислена и съответните екипи на всяка община, респективно всеки един от съдружниците, да излезе с предложение; точка втора на този етап е оставена без разглеждане, а въпросната докладна е била оспорена и от юристи, тъй като ако се приеме в така предложения вид, ще бъде върната като незаконосъобразна от областен управител.

Г-жа Вълкова добави, че на всички са известни проблемите на малките общини, процентът им на събиранията на местните данъци и такси, както и фактът, че общината дофинансира дейности в различни сфери; според нея е логичен въпросът откъде ще бъдат осигурени необходимите средства, които оттук нататък няма да намаляват и когато в края на годината финансистите констатират, че режийните разходи и разходите за експлоатация на тази инсталация надхвърлят прогнозните, как ще бъдат изплатени тези разходи.

Г-жа Вълкова поясни, че разполага с копия от всички документи, проект на въпросната докладна записка, копие от административния договор, с който са предоставени средства от Министерството на околната среда и водите за изграждане на тези две инсталации, както и копие от дружествения договор; тя добави, че с Решение № 538 по Протокол № 69 от 2023 г. Общински съвет се е запознал с работата на дружеството и е делегирал право на Кмета, което по закон е задължително.

Г-н Г. Гетовски отправи запитване дали тази точка втора е отпаднала.

Г-жа В. Вълкова в отговор поясни, че към момента е отпаднала, но няма как община Борован да избегне плащането; дори общината да напусне тази организация, трябва да се включи в друга, сходна на тази. Г-жа Вълкова разясни, че се е информирала относно гр. Монтана и гр. Враца, но те не разполагат с капацитет, и също няма да е по- евтино за Община Борован.

Г-н Г. Гетовски отправи запитване дали не може да се ползват средствата от отчисления.

Г-жа Вълкова в отговор поясни, че законът не го позволява.

Г-н И. Костовски заяви, че притеснението на общинска администрация се изразява в това, че тези разходи ще се увеличават и Община Борован да се окаже в положение да не може да ги изплати.

Г-н Пламен Петров уточни, че изглежда нямаме избор, след като и в гр. Монтана, и в гр. Враца е по- скъпо; той припомни, че г-н И. Костовски е обещал да разговаря с Кмета на гр. Враца за това.

Г-жа Вълкова заяви, че нямат и капацитет; съобщи също, че общината търпи и санкции, както и че в рамките на три месеца може да бъде изключена от дружеството.

Г-н И. Костовски заяви, че е провел този разговор, но не става дума за инсталациите, а за твърдия отпадък.

Г-жа В. Вълкова съобщи, че общините – съдружници са били запознати също и с намеренията на дружеството тепърва да ползват средствата от отчисленията им, а това е проблем за Община Борован, тъй като същата планираше да ползва тези средства за закупуване на нови контейнери и качествена техника за сметосъбиране и третиране на отпадъци.

Г-н П. Петров благодари на г-жа В. Вълкова за изчерпателната информация, макар и в нея да се съдържат лоши новини.

По четвъртата докладна от дневен ред, ОбС взе следното:

**РЕШЕНИЕ № 92**

На основание чл. 21, ал. 2 от Закона за местното самоуправление и местната администрация (ЗМСМА), във връзка с чл. 21, ал. 1, т. 8 от ЗМСМА, във връзка с чл. 64, ал. 1 от Закона за управление на отпадъците (ЗУО), във връзка с чл. 20 вр. чл. 25, ал. 1 и ал. 2 вр. чл. 24, ал. 1, т. 2 от Наредба № 7 от 19 декември 2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци, издадена от Министъра на околната среда и водите (Обн. ДВ. бр. 111 от 27 декември 2013 г.) и във връзка с чл. 60, ал. 1 от Административнопроцесуалния кодекс (АПК), съгласно който се допуска предварително изпълнение на административен акт, за да се защитят особено важни държавни или обществени интереси, при опасност, че може да бъде осуетено или сериозно затруднено изпълнението на акта или ако от закъснението на изпълнението може да последва значителна или трудно поправима вреда, и при мотиви, изложени в докладната записка, Общински съвет –Борован

**РЕШИ:**

1. Общински съвет – Борован дава съгласие част от натрупаните отчисления по чл. 64 от ЗУО в размер **до 7 000,00 лв. с ДДС** да бъдат разходвани за осигуряване на съфинансиране за закупуването на допълнителна техника (мултилифт и газокар), необходима за работата на „Регионална чистота – Оряхово“ ООД.
2. Дава съгласие Кметът на Община Оряхово да предприеме необходимите действия по възлагане закупуването на допълнителна техника, както следва:
* Мултилифт на стойност до 69 400 лв. с ДДС, съгласно приложена оферта.
* Газокар на стойност до 30 600 лв. с ДДС, съгласно приложена оферта.
1. Дава съгласие закупената техника да бъде предоставена за ползване на „Регионална чистота – Оряхово” ООД за стартиране на дейностите по проект: „Изграждане на инсталация за предварително третиране и инсталации за компостиране, в рамките на РСУО - Регион Оряхово”.
2. Общински съвет - Борован допуска предварително изпълнение на взетото решение от деня на приемането му, съгласно чл. 60, ал. 1 от АПК.

 **МОТИВИ:** Настоящото решение се прие на основание чл. 21, ал. 2 от Закона за местното самоуправление и местната администрация (ЗМСМА), във връзка с чл. 21, ал. 1, т. 8 от ЗМСМА, във връзка с чл. 64, ал. 1 от Закона за управление на отпадъците (ЗУО), във връзка с чл. 20 вр. чл. 25, ал. 1 и ал. 2 вр. чл. 24, ал. 1, т. 2 от Наредба № 7 от 19 декември 2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци, издадена от министъра на околната среда и водите (Обн. ДВ. бр. 111 от 27 декември 2013 г.) и във връзка с чл. 60, ал. 1 от Административнопроцесуалния кодекс (АПК), като същото се допуска до предварително изпълнение поради следните причини: Община Борован съвместно с останалите общини от РСУО – Оряхово реализира проект „Изграждане на инсталация за предварително третиране и инсталации за компостиране, в рамките на РСУО - Регион Оряхово” по силата на сключен АДБФП № BG16M1OP002-2.002-0011, финансиран в рамките на приоритетна ос 2 “Отпадъци“ на Оперативна програма “Околна среда 2014 - 2020 г.”. Към настоящия момент следва да бъдат стартирани дейностите по експлоатация на инсталациите. За целта и след извършено проучване е установено, че е необходимо закупуването на допълнителна транспортно-подемна техника, която да обезпечи работата на инсталациите. Средствата за последната могат да бъдат осигурени по реда на Наредба № 7 от 19 декември 2013 г. за реда и начина за изчисляване и определяне на размера на обезпеченията и отчисленията, изисквани при депониране на отпадъци. За целта е необходимо вземане на решение от компетентния орган – съответния общински съвет и влизането в сила на акта. Съгласно ЗМСМА актовете на общинския съвет подлежат на връщане или оспорване. След изтичане на срокa за обжалване на акта, същият влиза в законна сила. Следователно допускането до предварително изпълнение на настоящето решение е единствената възможност за навременно осигуряване на един от изискуемите документи за закупуването на техниката, която следва да обезпечи функционирането на инсталацията за компостиране и инсталацията за предварително третиране. С допускането до предварително изпълнение на взетото решение ще бъдат защитени особено важни обществени интереси, свързани с управлението на отпадъците и срочното изпълнение на целите, заложени в ЗУО, от страна на всяка една община от РСУО – Оряхово. В противен случаи е възможно да настъпи значителна вреда, произтичаща както от неизпълнение в срок на договорните задължения по сключения АДБФП, така и от непостигане на нормативно установените цели в заложените от законодателя срокове.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

**По т. 8 от дневния ред: Организационни.**

Г-н П. Петров запозна общинските съветници с **Писмо от НСОРБ, относно: Участие в Национален конкурс „SOS Залесяване“ 2024 г.**

Г-н П. Петров запозна общинските съветници с предстоящо безплатно онлайн обучение - **семинар от Еволинк** на 15.05.2024 г. от 10:00 ч. до 12:00 ч. относно прякото излъчване на заседанията на Общински съвет от 01. 07. 2024 г.

Г-н П. Петров запозна общинските съветници с напомнително **писмо от КПК** относно подаването на декларациите по ЗПК до 15.05.2024 г.

Г-н П. Петров запозна общинските съветници с получени покани за семинари.

Г-н П. Петров запозна общинските съветници с **Доклад** относно проверка на декларации за несъвместимост на новоизбраните общински съветници, предоставен от Председателя на Постоянната комисия по „Предотвратяване и установяване на конфликт на интереси“ към Общински съвет – Борован – г-жа Марина Гойлашка.

Г-жа М. Гойлашка поясни, че декларациите са подадени в срок и няма установен конфликт на интереси за нито един от новоизбраните общински съветници.

Г-н Петър Петров направи предложение за дата на следващо заседание: **23. 05. 2024 г., четвъртък,** **от 14:00 часа.**

**Предложението се подложи на гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Предложението се приема!**

**По т. 9 от дневния ред: Молби.**

 Не постъпиха молби от общинските съветници.

**По т. 10 от дневния ред: Питания.**

**Г-н Б. Боянов отправи запитване към г-н И. Костовски относно:**

1. Защо в капиталовата програма не са заложени средства за с. Малорад?
2. Читалището в с. Малорад се нуждае от ремонт.
3. Защо не е асфалтирана отсечка от улица в с. Малорад?

**Г-жа И. Сълковска отправи запитване към г-н И. Костовски, относно:**

1. Ремонт на покрива на ДГ в с. Малорад – не може да се извърши текущ, а цялостен.

2. Проектиране на капиталовите разходи – след като се изготвят проектите, има ли гаранция, че ще се реализират?

3. Защо е спряна храната на някои от гражданите?

4. Тротоарите, които е трябвало да се направят и кой е изпълнителят?

**Г-н И. Костовски, в отговор на г-н Б. Боянов, заяви:**

1. Всички кметове на кметства са били поканени да внесат писмено исканията си в Община Борован, преди да се изготви капиталовата програма, поясни г-н И. Костовски. Кметът на Кметство с. Малорад е поискал изграждане на нов пазар. След оглед от специалисти се установи, че са необходими около 200 000 лв., в това число – за отчуждаване на терен, вход и изход, тоалетен възел, вода, документи от три Министерства; всичко това може да бъде организирано в рамките на 1- 2 години. Капиталовата програма е документ, които търпи промяна. Към момента има докладна за ремонт на покрива на детската градина в с. Малорад, който е с размер на около 600 кв.м. На този етап може частично да се изгради, тъй като покривът се откъсва и пада; а това ще струва около 60 000 – 70 000 лв.
2. Относно ремонт на читалището – то е отдадено под наем за 10 години и грижата за него е задължение на читалищното настоятелство. Може да бъде поискана помощ от общината, но основно е ваша грижа.
3. За асфалтирането на улицата – след извършен оглед се установи, че би могла да се асфалтира, но знаете, че за всяко нещо са необходими средства. Известно ми е , че тази улица е много натоварена и трябва да се направи.

**Г-жа В. Вълкова** - пътен инженер с 20- годишен опит и заместник- кмет ИППОП в Община Борован - взе отношение по този въпрос, като поясни, че средства от капиталовата програма не могат да бъдат разходвани за текущи ремонти; съгласно ЗУТ, могат да се извършват основни ремонти, реконструкции и рехабилитации. Това означава, че е необходимо да има готов работен проект, с оценено съответствие, с издадено разрешение за строеж, което е влязло в сила и едва тогава даден обект може да се трансферира като капиталов и да се използват средства от капиталовата програма. Когато е дадена заявка за капиталов обект, целият набор от документи се изисква от Министерството на финансите, поясни г-жа Вълкова, като добави, че Министерството на финансите и Министерството на регионалното развитие са информационно свързани. Държавата дава възможност до 31 декември да се предостави удостоверение за влизане в експлоатация на всеки застроен обект.

**Г-жа В. Вълкова, в отговор на г-жа И. Сълковска, разясни:**

1. Точно така. След отчет на изпълнението, за разлика от предходни години, общината е имала право на преходни остатъци, т.е. средства от ремонти са били трансферирани като остатъци; но тази година тази практика приключва.
2. Има държавна програма, по която се кандидатства, съобразена с цялостната концепция за следващите 7 години.

**Г-н И. Костовски, в отговор на третия въпрос на г-жа И. Сълковска, поясни:**

1. Раздаването на храната е социална програма от Министерството на труда и социалната политика. Било е практика преди хората да си носят документите в ДСП - Борован, а оттам да се внасят в АСП – Бяла Слатина, защото „Кметът давал храната“. Г-н И. Костовски заяви: „Отговарям Ви на този въпрос сега: Кметът не дава храната. АСП предоставя одобрен списък на общината, по който ние работим“. През м. юни се предвижда увеличение на пенсиите, което означава, че вероятно още хора ще отпаднат от списъка. Община Борован храни 800 души дневно, което за седмица прави 4000 души.

**Г-жа В.Вълкова в отговор на въпрос № 4 на г-жа И. Сълковска, поясни:**

1. Община Борован е в ход на сключване на договор към дадения момент. Участъците са – от газостанцията до аптеката, и от детската градина до следващия знак „СТОП“. Относно изпълнителят, г-жа В. Вълкова заяви, че ще провери и ще предостави информация.

**Г-н И. Костовски** заяви, че е заложен асфалт за обработка на тротоарите.

Поради изчерпване на дневния ред, заседанието бе закрито в 15:20 часа.

**ПЕТЪР ПЕТРОВ**

*Председател на Общински съвет - Борован*

Изготвил:

И. Александрова

*Гл. специалист към Общински съвет - Борован*